{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":6,"n_cols":6,"rows_kept":6,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Javno savjetovanje o Prijedlogu Pravilnika o izmjenama Pravilnika o starodobnim vozilima (oldtimerima)"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Hrvatski oldtimer savez","PRAVILNIK O IZMJENAMA PRAVILNIKA O STARODOBNIM VOZILIMA (OLDTIMERIMA)","Temeljem postojeće odredbe članka 3. alineje 2. Pravilnika o starodobnim vozilima (oldtimerima) (NN 58/09), Hrvatski oldtimer savez (HROS) provodi poslove vrednovanja i razvrstavanja oldtimer vozila u Republici Hrvatskoj kao ovlašteni nacionalni savez (ANF) temeljem dodijeljene mu ovlasti od strane FIVA-e (Fédération Internationale des Véhicules Anciens) kao pridruženog partnera UNESCO. Predloženom izmjenom Pravilnika na nedozvoljeni način se oduzima stečeni status HROS-a. Svaka izmjena i dopuna nacionalnog Pravilnika mora biti u skladu sa odredbama Statuta FIVA-e, baš kao što svaki propis mora biti u skladu sa Zakonom i  Ustavom. \nFIVA je Certifikatom od 27.05.2009. godine potvrdila da je HROS ovlašteni nacionalni savez FIVA-e za Republiku Hrvatsku (ANF). \nTemeljem toga HROS u nenarušenom kontinuitetu u skladu s člankom 4. postojećeg Pravilnika provodi postupak vrednovanja i razvrstavanja vozila u kategoriju oldtimer, u skladu s člankom 6. ovlašćuje povjerenike za obavljanje poslova vrednovanja, u skladu s člankom 8. izdaje Identifikacijske isprave o razvrstavanju vozila u jednu od kategorija oldtimer, u skladu člankom 12. vodi Jedinstveni registar oldtimera za koje je izdana Identifikacijska isprava u Republici Hrvatskoj, a u skladu s člankom 13. svakih šest mjeseci tekuće godine i na početku godine za proteklu godinu ministarstvu nadležnom za promet i ministarstvu nadležnom za unutarnje poslove dostavlja podatke o izdanim Identifikacijskim ispravama, oldtimerima i njihovim vlasnicima, u konačnici, sukladno članku 16. ministarstvu nadležnom za promet dostavlja uvjerenja iz članka 6. Pravilnika podnosio inicijative za izmjene i dopune ovog propisa.\nIz odredbi članka 13., 14. i 16. postojećeg Pravilnika, notorno je da HROS sa ministarstvom nadležnim za promet i ministarstvom nadležnim za unutarnje poslove „koordinirano“ djeluje u provedbi poslova vrednovanja i razvrstavanja oldtimera u Republici Hrvatskoj, što je „otvoren i odgovoran“ razlog za njegovu uključenost u izradi nacrta predloženog akta. \nStoga je HROS trebao biti uključen u izradu nacrta predloženog akta, kad je već s ovim ministarstvima i Državnim zavodom za mjeriteljstvo sudjelovao u radnoj skupini u izradi nacrta postojećeg Pravilnika te, provjerljivo, kontinuirano dugi niz godina podnosio inicijative za njegove izmjene i dopune uočavajući probleme u praksi. To je u skladu s općim načelima savjetovanja iz točke IV. Kodeksa savjetovanja sa zainteresiranom javnošću u postupcima donošenja zakona, drugih propisa i akata (NN 140/09). U dokumentima ovog savjetovanja nisu jasno pojašnjena pitanja o kojima se traži povratna informacija zainteresirane javnosti. Zato je savjetovanje trebalo biti pokrenuto u vrijeme kada je još uvijek postojala mogućnost utjecaja na nacrt predloženog Pravilnika u fazi njegove izrade.\nTakođer, ovo savjetovanje nije sadržano u Planu savjetovanja o nacrtima zakona i drugih propisa za 2020. godinu koji je donio ministar mora, prometa i infrastrukture 27. prosinca 2019. godine, u skladu s člankom 11. stavak 5. Zakona o pravu na pristup informacijama (NN 25/13, 85/15), a niti je naveden u Ažuriranom planu savjetovanja s javnošću za godinu 2020. (listopad-prosinac) od 12. listopada 2020. godine.\nKao razlog donošenja predloženog pravilnika navedeno je da se njime uređuju pojedini članci te da se ostvaruju preduvjeti da se materija uredi na precizniji način i otklone određene nepravilnosti jer da je Pravilnik o starodobnim vozilima (oldtimerima) donesen 2009. godine. Upravo, suprotno tome, predloženi Pravilnik ne ispunjava zahtjeve propisa, koji mora biti točan, jasan, strogo logičan i dosljedan s ciljem rješavanja problema. Ovaj prijedlog izmjena upravo otvara probleme. U svakom slučaju nisu opisane nepravilnosti koje su navedene kao razlog donošenja predloženog Pravilnika o izmjenama Pravilnika o starodobnim vozilima (oldtimerima). Da jesu, to bi bila relevantna činjenica o kojoj bi onda HROS mogao iznositi stajalište. Nije jasna svrha ovog savjetovanja jer nisu navedeni problemi o kojima se traže stajališta, niti je jasan cilj koji se predloženim izmjenama Pravilnika želi postići, pri čemu ne postoje informacije o relevantnim činjenicama za savjetovanje."]
[2,"Hrvatski oldtimer savez","PRAVILNIK O IZMJENAMA PRAVILNIKA O STARODOBNIM VOZILIMA (OLDTIMERIMA),\nČlanak 1.","Ovom predloženom odredbom omogućava se i dopušta, što je očito i namjera imajući u vidu članak 4. stavak 3. postojećeg Pravilnika, da bilo koji nacionalni savez, udruga ili klub u Republici Hrvatskoj bez statusa ANF (FIVA National Authority) može provoditi postupak vrednovanja i razvrstavanja oldtimera. Radi se o potpuno nesuvislom prijedlogu, bez jasnih kriterija, mjerila i uvjeta koje bi trebao ispunjavati nacionalni savez, udruga ili klub da bi bio ovlašten savez i obavljao ovu (javnu) ovlast. Ovakva neodređena i neprecizna pravna norma otvara prostor arbitrarnom odlučivanju i pravnoj nesigurnosti u njenoj primjeni.\nDa bi netko bio ovlašten izdavati certifikate starodobnog vozila u ime FIVE, mora za to biti ovlašten od iste, što jasno proizlazi iz Statuta usklađenog na njenoj glavnoj godišnjoj skupštini održanoj 21. studenog 2020. godine, a pokušaj da se ta ovlast prenese na druge udruge samo zato što su njeni članovi, jednostavno je nedopušten. Naime, samo članstvo u FIVA ne donosi automatizmom nikakve ovlasti, tim više što član FIVA-e može  biti i fizička osoba. \nKategorije članova FIVA-e sadržane su u poglavlju 4. Statuta FIVA-e iz kojih jasno i nedvojbeno proizlazi da u svakoj državi FIVA-u predstavlja samo jedan nacionalni član kojeg izabere FIVA, i samo taj član može biti ovlašteni nacionalni savez (ANF)  koji zastupa FIVA-u u toj državi. Glede toga, niti jedan drugi nacionalni savez, udruga, klub ili grupa u Republici Hrvatskoj nema status ovlaštenog saveza (ANF), niti ga može imati dok god tu ovlast ima HROS.  \nNe bez razloga FIVA kao međunarodna krovna organizacija iz alineje 1. članka 3. ovog Pravilnika, u odredbama istog poglavlja Statuta razlikuje članove sa statusom ANF od ostalih njenih članova koji mogu biti iz iste države. Bilo koji nacionalni savez može biti nacionalni član FIVA-e pod uvjetom da ispunjava obvezne uvjete za članstvo, Statut i interna pravila FIVA-e, tako i obvezu poštivati pravilo da je u njihovoj državi FIVA-u ovlašten zastupati isključivo nacionalni savez sa statusom (ANF). Zato je predložena odredba u koliziji s odredbom članka 14. Pravilnika, kojom je propisano da je ovlašteni savez dužan ministarstvu nadležnom za promet i ministarstvu nadležnom za unutarnje poslove bez odgode dostaviti odluku FIVA-e o dodijeljenoj ili oduzetoj ovlasti. \nHROS-u ova ovlast nije oduzeta, stoga ne može biti dodijeljena niti jednom drugom nacionalnom savezu, udruzi ili klubu u Republici Hrvatskoj. HROS je ministarstvu nadležnom za promet i ministarstvu nadležnom za unutarnje poslove dostavio Certifikat FIVA-e od 27.05.2009. godine kojim je FIVA potvrdila da je HROS ovlašteni nacionalni savez FIVA-e za Republiku Hrvatsku (ANF)."]
[3,"Hrvatski oldtimer savez","PRAVILNIK O IZMJENAMA PRAVILNIKA O STARODOBNIM VOZILIMA (OLDTIMERIMA),\nČlanak 2.","Napomena u obrascu priloga 1. postojećeg Pravilnika identična je napomeni FIVA identifikacijske isprave. \nU predloženoj izmjeni Napomene nejasno je tko jamči i s čime to jamči izvornost vozila. Identifikacijska isprava služi isključivo u identifikacijske svrhe. Naime, u FIVA-i taj termin je striktno negiran, kao i povrat Identifikacijske isprave poslije isteka roka njene važnosti ili promjene."]